Harris moet kwalifiseer in Rome | Netwerk24
Die Suid-Afrikaanse tennisspeler Lloyd Harris sal Saterdag in Rome in sy eerste wedstryd ter kwalifisering vir die Italiaanse Ope teen Japan se Yuichi Sugita speel.
Sugita is 88ste op die wêreldranglys.
Harris (95ste) het die enigste kragmeting tussen hulle in die kwarteindstryd van die Kyoto Challenger in 2017 gewen.
Die hoofloting begin Maandag.
Rafael Nadal verlede jaar in aksie in Rome. Foto: Getty Images
Die toernooi is, soos die Franse Ope, weens die Covid-19-pandemie tot in September uitgestel.
Dit gaan Rafael Nadal, wat sy derde agtereenvolgende en 10de titel in Rome jag, se eerste toernooi in ses maande wees.
Hy was in Februarie in Acapulco, Mexiko, die wenner en sedertdien nog nie weer in aksie nie.
Die Spanjaard het reeds Donderdag op die bane in Rome begin slyp saam met Stan Wawrinka van Switserland wat ook nie op die Amerikaanse Ope was nie. Hy het vroeër ook teen Grigor Dimitrov geoefen.
Nadal was weens Covid-19-vrese en die besige tenniskalender nie te vinde om sy titel op Flushing Meadows te gaan verdedig nie.
Organiseerders het aan AFP vandeesweek bevestig die meeste top20-mans sal in aksie in Rome wees. Roger Federer (knie) en John Isner (voet) sal nie daar wees nie, terwyl Rusland se Daniil Medvedev hom onttrek het.
Die trekking word Saterdag gedoen.
Die voorste agt gekeurdes sowel as betrokkenes wat tot in die halfeindstryd van die Amerikaanse Ope gevorder het, sal 'n loslootjie in die eerste ronde hê.
Nadal het Novak Djokovic in verlede jaar se eindstryd in drie stelle verslaan vir 'n rekord- negende titel op Foro Italico waarna hy ook die 12de keer die wenner in die Franse Ope op Roland Garros was.
Djokovic was reeds vier keer die wenner in Rome.
Die Brit Andy Murray en Duitser Alexander Zverev was die ander wenners die laaste vyf jaar.
Dit is die laaste opwarmingstoernooi vir die Franse Ope wat op 27 September begin. – Sportredaksie, atptour.com